Predkladacia správa

V Pláne legislatívnych úloh vlády SR na rok 2012 bola v nadväznosti na prípravu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní stanovená úloha vypracovať a predložiť do legislatívneho procesu aj návrh vykonávacieho predpisu. Vzhľadom na to, že došlo k posunu pre prerokovanie zákona bol listom predsedu vlády SR č. 9218/2012/KPV zo dňa 5. októbra 2012 odsúhlasený aj posun termínu na predloženie tohto vykonávacieho predpisu z 2. polroka 2012 na marec 2013.

Vláda Slovenskej republiky uznesením č. 8 zo dňa 9. januára 2013 schválila návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní.

V nadväznosti na uvedené a v súlade s § 23 ods. 2 zákona č. 443/2010 Z. z. o dotáciách na rozvoj bývania a o sociálnom bývaní v znení zákona č. ......./2013 Z. z. bol vypracovaný vykonávací predpis, ktorého obsahom je stanovenie výšky dotácie na obstaranie nájomného bytu stavebnými úpravami nájomného bytu v bytovom dome, ktorý je národnou kultúrnou pamiatkou a nachádza sa v lokalitách zapísaných v Zozname svetového dedičstva, výšky dotácie na obstaranie technickej vybavenosti podmieňujúcej užívanie nájomných bytov a technickej vybavenosti pre zvýšenie sociálno-kultúrnej úrovne rómskej osady. Stanovuje aj výšku dotácie na odstránenie systémovej poruchy bytového domu. Zároveň stanovuje výšku oprávnených nákladov na obstaranie nájomného bytu bežného štandardu a výšku oprávnených nákladov na obstaranie nájomného bytu nižšieho štandardu.

Predloženým návrhom nevzniknú nové požiadavky na štátny rozpočet, nakoľko ide o finančné prostriedky rozpočtované v rámci existujúceho programu rozvoja bývania.

Materiál bol predmetom medzirezortného pripomienkového konania a jeho vyhodnotenie je súčasťou materiálu.

V rámci pripomienkového konania bolo uplatnených 15 pripomienok, z toho boli Ministerstvom financií SR uplatnené 2 pripomienky zásadného charakteru. Zásadné pripomienky boli prerokované s Ministerstvom financií SR na úrovni odborov a boli Ministerstvom dopravy, výstavby a regionálneho rozvoja SR akceptované úpravou a doplnením textu.